I. Štefanec, poslanec: (2007-06-26):
V tejto súvislosti chcem však upozorniť na to, že v tom systéme zníženia administratívy nie je ešte stále zapojená Sociálna poisťovňa, a preto od roku 2009, keď vzniknú jednotné kontaktné miesta, je dôležité, aby keď sa podnikatelia prídu zaregistrovať, aby nakoniec po tom, čo dostanú spätnú väzbu, nemuseli ísť do Sociálnej poisťovne a naspäť. Takže bolo by potrebné doriešiť aj túto otázku. Skutočne predovšetkým malým a stredným podnikateľom by sme mali pomáhať a pomáhať pri ich zjednodušovaní registrácie, pretože nemajú to jednoduché. Bohužiaľ, nám neprešli návrhy na zjednodušenie administratívy a zlepšenie fungovania malým a stredným podnikateľom. Myslím tým zvýšenie paušálnych výdavkov, zjednotenie na úrovni 60 %, zjednotenie stravného pre tých, ktorí pracujú napríklad popri podnikaní a tak ďalej atď. A veľa živnostníkov platí odvody z minimálnej mzdy, ktorá, vieme, bola v tomto období 10 % zvýšená a o ktorej zvýšení sa hovorí už teraz. Takže aj toto je vplyv na malých a stredných podnikateľov. Skutočne je dobré, že sa znižuje administratívna náročnosť, ale vyznávam filozofiu, že by to nemalo byť podľa zákona, ale žeby aj čo najmenej obmedzení malo prísť zo zákona, ale aby živnostníci si sami mohli vybrať, či chcú mať určité podmienky na živnostenskom liste. Mám tým na mysli tú podmienku, ktorá sa zavádza, jedna živnosť na jednom živnostenskom liste. Pokiaľ to budú živnostníci chcieť, malo by to byť ich právo, ale nemala by to byť povinnosť. A preto by som si dovolil formulovať z tohto hľadiska pozmeňujúce návrhy, ako i návrhy, ktoré riešia túto problematiku aj vzhľadom na povinnosť zverejňovania živností, ktoré doteraz budú poskytované len Slovenskej živnostenskej komore, ale myslím si, že by mali byť tieto informácie verejne prístupné. Dovolím si teda tieto pozmeňujúce návrhy prečítať. 1. V čl. I v bode 34 sa v § 47 ods. 2 písm. b) a ods. 4 písm. c) vypúšťa slovo „jeden“. Odôvodnenie: Vypúšťa sa ustanovenie, podľa ktorého môže byť na živnostenskom liste uvedený iba jeden predmet podnikania. V dôsledku toho ostane zachovaný súčasný stav, keď je počet predmetov podnikania vecou rozhodnutia samotného živnostníka. Vládny návrh nie je v tomto bode odôvodnený žiadnou reálnou potrebou. Dôvodová správa k tomu uvádza: „Živnostenský list, ktorý je preukazom živnostenského oprávnenia, musí spĺňať podmienku jednoznačnosti a prehľadnosti, čo obzvlášť v dnešnej dobe, kedy sa používa aj na preukazovanie oprávnenia pri poskytovaní služieb v členských štátoch Únie, už nezabezpečuje. V súvislosti s obmedzením počtu predmetov podnikania uvádzaných na živnostenskom liste sa navrhuje zníženie správneho poplatku za jeho vydanie. Návrhom sa zabezpečuje aj zreálnenie počtu platných živnostenských oprávnení so skutočne vykonávanou podnikateľskou činnosťou.“ Koniec citátu v odôvodnení. Nie je dostatočne vysvetlené, v čom a ako viac predmetov podnikania na jednom živnostenskom liste vytvára nejednoznačnosť a neprehľadnosť. Uvedenie všetkých predmetov podnikania v živnostenskom liste poskytuje úplnú informáciu o predmetoch podnikania príslušného živnostníka. Vládou navrhované opatrenie predstavuje v tomto prípade zbytočnú administratívnu záťaž podnikania a neodôvodnený zásah do slobody rozhodovania a zodpovednosti podnikateľských subjektov. Tí živnostníci, ktorí chcú mať jednoznačnejší a prehľadnejší živnostenský list, majú aj dnes možnosť uviesť si iba jeden predmet podnikania. 2. V čl. I sa vypúšťajú body 39 až 41 a ostatné body sa primerane prečíslujú. Odôvodnenie: Navrhuje sa vypustiť ustanovenie, podľa ktorého môže byť na koncesnej listine uvedený iba jeden predmet podnikania, a ponechať súčasný stav, keď sú na koncesnej listine uvedené všetky predmety podnikania. 3. V čl. I v bode 50 sa v § 60a vkladá nový odsek 3, ktorý znie: „(3) Na žiadosť fyzickej osoby, ktorej sa údaje týkajú, môže živnostenský úrad poskytnúť aj výpis z registra, ktorý obsahuje jeden predmet podnikania alebo niekoľko žiadateľom požadovaných predmetov podnikania.“ Odôvodnenie: Pozmeňujúci návrh umožňuje živnostníkom, aby získali aj taký výpis zo živnostenského registra, ktorý obsahuje iba jeden predmet podnikania. Pozmeňujúci návrh umožňuje živnostníkom mať živnostenský list so všetkými predmetmi podnikania a zároveň aj získať výpis zo živnostenského registra s jedným predmetom podnikania alebo niekoľkými predmetmi podnikania. 4. V čl. I v bode 50 v § 60b odsek 2 znie: „(2) Ministerstvo vnútra Slovenskej republiky sprístupní elektronickou formou umožňujúcou diaľkový a hromadný prístup údaje jednotného automatizovaného informačného systému v živnostenskom podnikaní o podnikateľoch v rozsahu verejnej časti registra.“ Odôvodnenie: Navrhuje sa, aby informácie z verejnej časti živnostenského registra neboli povinne sprístupňované iba Slovenskej živnostenskej komore alebo sprístupňované na žiadosť, ale aby boli povinne zverejňované prostredníctvom zverejnenia verejnej časti registra na internete. Druhá časť môjho pozmeňujúceho návrhu rieši otázku bezúhonnosti, ktorá bola problematickou v diskusii s pracovníkmi ministerstva vnútra pri vydávaní voľnej živnosti. Dovolím si prečítať túto časť: 1. V čl. I sa za bod 11 vkladá nový bod 12, ktorý znie: 12. V § 6 odsek 2 znie: „(2) Za bezúhonného sa na účely tohto zákona nepovažuje ten, kto bol právoplatne odsúdený za trestný čin hospodársky, trestný čin proti majetku alebo iný trestný čin spáchaný úmyselne, ktorého skutková podstata súvisí s predmetom podnikania, ak sa naňho nehľadí, akoby nebol odsúdený. Za bezúhonného sa na účely prevádzkovania živnosti s predmetom podnikania v rozsahu voľnej živnosti podľa § 45 ods. 7 nepovažuje ten, kto bol právoplatne odsúdený za trestný čin spáchania úmyselne, ak sa naňho nehľadí akoby nebol odsúdený.“ Ostatné body sa potom primerane prečíslujú. Odôvodnenie: Doplňujúci návrh rieši definíciu bezúhonnosti vo vzťahu k živnostníkom, ktorých predmetom podnikania bude podnikanie v rozsahu voľnej živnosti. Keďže súčasná definícia bezúhonnosti uvedená v § 6 ods. 2 obsahuje odvolanie na trestné činy, ktorých skutková podstata súvisí s predmetom podnikania, je potrebné zadefinovať bezúhonnosť aj pre tých živnostníkov, ktorí budú mať predmet podnikania vymedzený všeobecne v rozsahu voľnej živnosti. Pre takýchto živnostníkov sa ako podmienka bezúhonnosti navrhuje stanoviť, že nespáchali úmyselný trestný čin, ak sa naň nehľadí, akoby bol zahľadený. 2. Čl. I v bode 31 sa § 45 dopĺňa odsekom 7, ktorý znie: „(7) Ako predmet podnikania možno uviesť aj podnikanie v rozsahu voľnej živnosti. Podnikanie v rozsahu voľnej živnosti umožňuje prevádzkovať všetky živnosti podľa § 25.“ Odôvodnenie je takéto: Predmetná úprava umožňuje, aby predmetom činnosti živnostníka mohlo byť všeobecne vymedzené podnikanie v rozsahu voľnej živnosti. Voľnými živnosťami podľa § 25 zákona sú živnosti, ktoré nie sú uvedené v prílohách č. 1 až 3 zákona. Pre ich prevádzkovanie musia byť splnené iba všeobecné podmienky, preukazovanie odbornej ani inej spôsobilosti sa nevyžaduje. Vzhľadom na to neexistuje žiadny vecný dôvod viazať vykonávanie takýchto činností už raz registrovaným živnostníkom na rozšírenie predmetu podnikania o ďalšiu činnosť a takáto podmienka predstavuje administratívnu záťaž podnikania. Schválením návrhu sa živnostníkom umožní, aby mali predmet podnikania definovaný cez konkrétne typy činnosti, čo je doterajší stav, alebo všeobecne v rozsahu navrhovanej voľnej živnosti, alebo kombináciou oboch možností aj s uvedením konkrétnych predmetov podnikania, aj s uvedením podnikania v rozsahu voľnej živnosti ako jedného z predmetov podnikania. Dámy a páni, ďakujem vám za pozornosť a dovolím si vás požiadať o podporu týchto pozmeňujúcich návrhov.